**Informatīvais ziņojums**

**Par 2018. gada 4. decembra Ministru kabineta sēdes darba kārtības punktu**

**“Par Latvijas Republikas nacionālo pozīciju apstiprināšanu par ES kopējās nostājas projektiem pievienošanās sarunu ar Serbiju 17. sadaļā Ekonomiskā un monetārā politika, 18. sadaļā Statistika un pievienošanās sarunu ar Melnkalni 27. sadaļā Vide un klimata pārmaiņas”**

Lai novērtētu Eiropas Savienības (ES) kandidātvalstu gatavību sākt sarunas konkrētās ES politiku jomās, Eiropas Komisija (EK) veic kandidātvalstu nacionālo tiesību aktu atbilstības ES prasībām izvērtēšanu. Serbijas tiesību aktu izvērtēšana tika sākta 2013. gada septembrī, savukārt Melnkalnes – 2012. gada jūlijā. Serbijas un Melnkalnes ES pievienošanās sarunās ir 35 sadaļas. Tajās sarunu sadaļās, kur ES dalībvalstis ir noteikušas sarunu atvēršanas vai slēgšanas nosacījumus, EK uzrauga to izpildi. Līdz 2018. gada 4. decembrim sarunās ar Serbiju tika atvērtas 14 sarunu sadaļas un 2 no tām ir provizoriski slēgtas, sarunās ar Melnkalni atvērtas 31, no kurām provizoriski slēgtas trīs.

Tiesību aktu caurskatīšanas gaitā EK ir secinājusi, ka Serbija ir pietiekami gatava sarunu sākšanai 17. sadaļā Ekonomiskā un monetārā politika un 18. sadaļā Statistika, savukārt Melnkalne - 27. sadaļā Vide un klimata pārmaiņas.

Ekonomiskās un monetārās politikas jomā Serbija ir sasniegusi apmierinošu saskaņotības līmeni ar ES tiesību aktu kopumu (*acquis*) un izveidojusi labu institucionālo un administratīvo ietvaru. Serbija ir izstrādājusi ceturto Ekonomikas reformu programmu 2018.-2020. gadam, kas satur vidējā termiņa makroekonomikas un fiskālo ietvaru, kā arī plašu strukturālo reformu darbakārtību. Serbijai jāturpina *acquis* pārņemšana un jānodrošina pietiekama administratīvā kapacitāte *acquis* piemērošanai, tostarp ekonomiskās politikas formulēšanā, koordinēšanā un īstenošanā.

Statistikas jomā Serbija ir sasniegusi mērenu saskaņotības līmeni ar *acquis*, kā arī ir daļēji to ieviesusi. Serbijai jāturpina *acquis* pārņemšana un jānostiprina Nacionālās statistikas pārvaldes institucionālā un funkcionālā neatkarība, pilnībā nodrošinot *acquis* ieviešanu līdz ar Serbijas pievienošanos ES.

Melnkalne atzīst ES *acquis* vides un klimata pārmaiņu politikas jomā, vienlaikus lūdzot vairākus pārejas periodus tādos jautājumos, kā gaisa kvalitāte, atkritumu apsaimniekošana, ūdens kvalitāte, rūpnieciskā piesārņojuma kontrole un riska pārvaldība. EK ir izvērtējusi un atzinusi, ka Melnkalne ir izpildījusi sadaļas atvēršanas nosacījumus. Melnkalnei jāturpina *acquis* pārņemšana un jānodrošina pietiekama administratīvā kapacitāte *acquis* piemērošanai. Lai sadaļu varētu provizoriski slēgt, Melnkalnei būs jāizpilda vairāki nosacījumi, tostarp tiesību aktu saskaņošana ar ES prasībām gaisa un ūdens kvalitātes, atkritumu apsaimniekošanas un citās jomās.

Balstoties uz šo informāciju, ir sagatavotas Latvijas nacionālās pozīcijas par ES kopējās nostājas projektiem pievienošanās sarunu ar Serbiju17. sadaļā Ekonomiskā un monetārā politika, 18. sadaļā Statistika un pievienošanās sarunu ar Melnkalni 27. sadaļā Vide un klimata pārmaiņas.

Latvijas pozīcija:

* Latvija atbalsta Eiropas Komisijas rekomendāciju atvērt pievienošanās sarunas ar Serbiju 17. sadaļā Ekonomiskā un monetārā politika.
* Latvija atbalsta Eiropas Komisijas rekomendāciju atvērt pievienošanās sarunas ar Serbiju 18. sadaļā Statistika.
* Latvija atbalsta Eiropas Komisijas rekomendāciju atvērt pievienošanās sarunas ar Melnkalni 27. sadaļā Vide un klimata pārmaiņas.

Pozīcija ir sagatavota saskaņā ar Ministru kabineta 2009. gada 3. februāra noteikumiem Nr. 96 “Kārtība, kādā izstrādā, saskaņo, apstiprina un aktualizē Latvijas Republikas nacionālās pozīcijas Eiropas Savienības jautājumos”.

Tā kā ES paplašināšanās un Serbijas pievienošanās sarunas uzskatāmas par tādām, kas būtiski skar Latvijas intereses, saskaņā ar Ministru kabineta 2009. gada 3. februāra noteikumu Nr. 96 “Kārtība, kādā izstrādā, saskaņo, apstiprina un aktualizē Latvijas Republikas nacionālās pozīcijas Eiropas Savienības jautājumos” 21.1.1. punktuto apstiprināšanas kārtība paredz apstiprināšanu Ministru kabinetā.

Iesniedzējs: ārlietu ministra p.i. R. Kozlovskis

Vīza: valsts sekretārs A. Pelšs

Dailidenaite, 67015927

ginta.dailidenaite@mfa.gov.lv